8 ғинуарҙа “Башинформ” агентлығында күренекле ғалим, сәйәси һәм йәмәғәт эшмәкәре, Башҡорт Совет автономомиялы республикаһын ойоштороусы һәм уның беренсе етәксеһе, Рәсәй федерализмына нигеҙ һалыусыларҙың береһе Әхмәт-Зәки Вәлидиҙең тыуыуына 120 йыл тулыуға арналған түңәрәк өҫтәл һәм матбуғат конференцияһы үткәрелде. Был бөйөк шәхестең башҡорт һәм бөтә башҡа төрки халыҡтар тарихындағы әһәмиәтен тикшереүгә Бөтә донъя башҡорттары ҡоролтайы Башҡарма комитеты, Башҡортостан Республикаһының Халыҡтар дуҫлығы йорто, БР Яҙыусылар союзы, йәмәғәт, сәйәси һәм йәштәр берләшмәләре вәкилдәре, билдәле ғалимдар һәм журналистар йыйылды. Йыйылыусылар тарафынан Әхмәт-Зәки Вәлидиҙең ватан тарихындағы, фәнде, беренсе сиратта, шәрҡиәт һәм тюркологияны үҫтереүҙәге роле тағы бер тапҡыр һыҙыҡ өҫтөнә алынды.